Nú er allur ís loksins farinn af vötnunum og við veiðimennirnir getum farið að skauta , eða öllu heldur látið flugurnar okkar skauta á vatninu . Þessi veiðitækni með þurrflugu hefur einhverra hluta vegna verið mest orðuð við straumvatn ; þ.e. láta strauminn toga léttilega í fluguna þannig að hún skilji eftir sig röst í yfirborðinu og veki þannig áhuga fisksins . En þessa aðferð má alveg eins nota á kyrru yfirborði stöðuvatnsins . Tæknin sem beitt er við þetta er að koma þurrflugunni út og enda kastið með stöngina í lægstu mögulegu stöðu ; alveg við vatnsborðið . Enginn slaki má vera á línunni og flugan verður að sitja hátt . Við tryggjum línuna , þ.e við höldum við hana með stangarhendinni því við ætlum ekki að draga hana inn heldur lyfta stönginni hægt en ákveðið upp í efstu stöðu . Trikkið við þessa aðferð er að lyfta stönginni hvorki of hægt né of hratt , flugan á að skauta á yfirborðinu og skilja eftir sig áberandi röst , ekki takast á loft . Ef vel tekst til , þá eru fáir fiskar sem standast flugun sem myndar röstina .